Cornelius Sim

Cornelius Sim (født 16. september 1951 i Seria i Brunei, død 29. mai 2021 i Taipei) var en bruneisk katolsk biskop og kardinal. Han var apostolisk vikar for det apostoliske vikariat Brunei.


== Liv og virke ==


=== Bakgrunn ===
Sim var av kinesisk avstamning. Han ble oppdratt katolsk og gikk på katolske skoler, men praktiserte sin tro mindre som han nådde tidlig voksenalder.Sim ble utdannet til ingeniør ved Dundee University i Skottland. Etter dette stoppet han helt med å praktisere sin tro. Han arbeidet i selskapet Brunei LNG fra 1978 til 1985; og noen av de årene arbeidet han i utlandet for Shell-konsernet i Europa. Etter hjemkomst til Brunei gjenoppdaget han din katolske tro og ble tiltrukket av en katolsk karismatisk gruppe som var lite opptatt av katolsk teologi, men desto mer av det personlige gudsforhold.Han tok mastergrad i teologi ved Franciscan University of Steubenville i Ohio i USA i 1988. Så vendte han tilbake til Brunei i 1988 og virket som administrator i St John's Church i Kuala Belait frem til sin diakonvielse den 28. mai 1989.


=== Prest ===
Sim ble presteviet av biskopen av Miri, Anthony Lee Kok Hin, den 26. november 1989. Sim ble Bruneis andre lokale katolske prest (den første var fader Ivan Fang).Den 21. november 1997 ble han utnevnt til apostolisk prefekt av Brunei og den 22. februar 1998 ble han innført i dette embede.


=== Biskop ===
Pave Johannes Paul II utnevnte ham den 20. oktober 2004 til apostolisk vikar av Brunei og titularbiskop av Putia i Numidia. Han ble bispeviet den 21. januar året etter av den apostoliske nuntius til Thailand, Singapore og Kambodsja og apostoliske delegat til Myanmar, Laos, Malaysia og Brunei, erkebiskop Salvatore Pennacchio. Medkonsekrerende var erkebiskop John Ha Tiong Hock av Kuching og biskop Anthony Lee Kok Hin av Miri. Bispevielsen fant sted i Church of Our Lady of the Assumption i Bandar Seri Begawan.Biskop Sim var fra 2015 til 2017 generalsekretær og fra 2017 visepresident for bispekonferansen i Malaysia, Singapore og Brunei.


=== Kardinal ===
I konsistorir av 28. november 2020 kreerte pave Frans ham til kardinalprest med tittelkirken San Giuda Taddeo Apostolo. På grunn av innskrenkningene under covid-19-pandemien, deltok Sim fra Brunei på videokonferanse. Den røde birettaen skulle tilsendes ham. Sin kardinalskreering karakteriserte han som uttrykk for pavens ønske om å inkludere «glemte menigheter» i verdenskirken. Sultanatet Brunei, der islam er statsreligion og mindre enn 5 % av befolkningen er katolikker, så i kardinal Sim som uttrykk for «en periferi i periferien». Den 16. desember 2020 kalte pave Frans ham til medlem av kongregasjonen for presteskapet.


=== Død ===
Sim døde av hjertestans den 29. mai 2021 på Chang Gung Memorial Hospital (CGMH) i Taoyuan i Taiwan. Han hadde reist til Taiwan for kreftbehandling.


== Episkopalgenealogi ==
Hans episkopalgenealogi er:

Kardinal Scipione Rebiba (1504-1577)
Kardinal Giulio Antonio Santori (1532-1602) * bispeviet 1566
Kardinal Girolamo Bernerio, O.P. (1540-1611) *1586
Erkebiskop Galeazzo Sanvitale (1566-1622) *1604
Kardinal Ludovico Ludovisi  (1595-1632) *1621
Kardinal Luigi Caetani (1595-1642) *1622
Kardinal Ulderico Carpegna (1595-1679) *1630
Kardinal Paluzzo Paluzzi Altieri degli Albertoni (16235-1698) *1666
Pave Benedikt XIII (1649-1730) *1675
Pave Benedikt XIV (1675-1758) *1724
Pave Klemens XIII (1693-1769) *1743
Kardinal Henry Benedict Mary Clement Stuart of York (1725-1807) *1758
Pave Leo XII (1760-1829) *1794
Kardinal Chiarissimo Falconieri Mellini (1794-1859) *1826
Kardinal Camillo di Pietro (1806-1884) *1839
Kardinal Mieczyslaw Halka Ledóchowski (1822-1902) *1861
Kardinal Jan Puzyna z Kosielsko (1842-1911) *1886
Erkebiskop Józef Bilczewski (1860-1923) *1901
Erkebiskop Bolesław Twardowski (1864-1944) *1919
Erkebiskop Eugeniusz Baziak (1890-1962) *1933
Pave Johannes Paul II (1920-2005) *1958
Erkebiskop Salvatore Pennacchio (1952-) *1999
Kardinal Cornelius Sim


== Referanser ==